Kõige enam on töötukassalt saanud töötasu hüvitist Tallink Grupile kuuluv laevateenindusega tegelev OÜ Hansaliin, teatab BNS viitega rahvusringhäälingu uudisteportaalile. Ettevõtte 1824 töötajat on saanud palgahüvitist kokku 4,2 miljoni euro eest. Möödunud aastal töötas ettevõttes keskmiselt ligi 1900 inimest, ettevõte esitas eelmisel nädalal teate ka 190 inimese koondamiseks.
Teine toetust saanud Tallinki ettevõte on laevateenindusega tegelev HT Laevateenindus, mille 523 töötajat on saanud palgatoetust kokku 1,3 miljoni euro ulatuses.
Tallink Grupi enda 465 töötajat said palgahüvitist kokku 1,1 miljoni euro eest. Tallinki hotelle opereeriva TLG Hotell 267 töötajat said palgahüvitist 474 000 euro eest ning Tallink Duty Free 180 töötajat 375 000 euro ulatuses.
Tallinkiga seotud ettevõtetest said veel alla 100 000 euro palgahüvitisi Baltic Retail, TLG Stividor, toitlustusega tegelev Baan Thai, Tallink Takso, HT Meelelahutus, Tallink Travel Club ja Tallink Fast Food töötajad.
Teisel ja kolmandal kohal paiknevad töötukassa hüvitiste saajate nimekirjas Norma, mille 870 töötajale on kolme kuuga määratud 1,8 miljoni euro ulatuses hüvitisi ning transpordiettevõte Bolt, mille 526 töötajale on kolme kuu arvestuses määratud 1,4 miljoni euro ulatuses hüvitisi.
Kokku on 7. juuni seisuga töötukassa erakorralist töötasu hüvitist määratud 16 956 ettevõtte 133 121 töötajale. Hüvitiste kogukulu ulatub seejuures 206,6 miljoni euroni.